L-ammont ta' kaxex tan-naħal u n-numru ta' nies li jrabbu n-naħal fl-UE żdiedu matul is-snin, u dan wassal għal żieda ta' 16 % fil-produzzjoni tal-għasel tal-UE bejn l-2014 u l-2018. Din l-istatistika hija waħda mis-sejbiet prinċipali tar-rapport ta' implimentazzjoni tal-programmi tal-apikultura tal-UE, li ġie ppubblikat illum mill-Kummissjoni Ewropea. Il-Kummissarju tal-Agrikoltura Janusz Wojciechowski qal: “Is-settur tal-apikultura huwa fundamentali għall-agrikoltura u għall-bijodiversità b'mod ġenerali. Aħna rridu nħeġġu lil dawk li jrabbu n-naħal madwar l-UE, u huwa propju għalhekk li jien nappoġġja bi sħiħ iż-żieda tal-fondi tal-UE ta' €180 miljun minn €120 miljun għall-programm tal-apikultura tat-tliet snin li ġejjin, bħala parti mill-proposta tal-Kummissjoni għall-baġit agrikolu li jmiss.” Ir-rapport li ġie ppubblikat illum jagħti ħarsa ġenerali lejn is-settur u lejn l-implimentazzjoni ta' miżuri ta' sostenn li ġew introdotti permezz tal-programmi tal-apikultura tal-UE. Bi 17,5-il miljun kaxxa tan-naħal fl-UE ġestiti minn 650,000 persuna li trabbi n-naħal, l-UE ipproduċiet 280,000 tunnellata ta' għasel fl-2018. It-trobbija tan-naħal hija prattika mifruxa fl-Istati Membri kollha tal-UE, u l-Unjoni Ewropea hija t-tieni l-akbar produttur tal-għasel fid-dinja. L-UE tipprovdi kofinanzjament għall-programmi tal-apikultura, li huma mfassla fuq livell nazzjonali b'kooperazzjoni mas-settur tal-apikultura, u dan sabiex jittejbu l-kundizzjonijiet tas-settur tal-apikultura u l-kummerċjalizzazzjoni tal-prodotti ġejjin minn dan is-settur. Kull programm huwa mifrux fuq tliet snin, u waqt il-programm tal-2017-2019, ingħatat il-kontribuzzjoni annwali tal-UE ta' €36 miljun, li ġiet irduppjata minn fondi nazzjonali. Għall-2020-2022, il-kontribuzzjoni annwali tal-UE żdiedet minn €36 miljun għal €40 miljun. Il-baġit allokat għal kull Stat Membru huwa bbażat skont in-numru ta' kaxex tan-naħal innotifikati lill-UE. Fl-2018, fost it-tmien miżuri eliġibbli għall-programmi tal-apikultura, il-miżuri li rċevew l-aktar fondi minn dawk disponibbli, b'madwar 60 % ta' finanzjament ikkombinat, kienu dawk il-miżuri li jikkonċernaw l-assistenza teknika (pereżempju t-taħriġ, l-appoġġ biex jinxtara t-tagħmir tekniku, l-appoġġ għaż-żgħażagħ li jrabbu n-naħal) u l-ġlieda kontra l-organiżmi invażivi. Il-ħażniet mill-ġdid tal-kaxex tan-naħal u l-assistenza fil-ġestjoni tal-kaxex tan-naħal waqt l-istaġun tal-fjur ammontaw għal aktar minn 30 % tal-baġit ikkombinat. Miżuri oħrajn jinkludu r-riċerka applikata, l-analiżi tal-prodotti tal-apikultura, it-titjib tal-prodotti u l-monitoraġġ tas-suq. Fir-rigward tal-proposti ta' wara l-PAK 2020, il-Kummissjoni ipproponiet li tinkludi l-programmi tal-apikultura fil-Politika Agrikola Komuni (il-Pjanijiet Strateġiċi tal-PAK). Dawn il-pjanijiet, imfassla fuq livell nazzjonali, jistabbilixxu kif kull Stat Membru jrid jilħaq l-objettivi tal-PAK. Dan se jżid il-viżibilità tas-settur tal-apikultura filwaqt li jiżgura li l-kontribuzzjoni tas-settur għall-objettivi kollha tal-PAK, inklużi dawk dwar l-azzjoni klimatika. Dawn il-programmi se jsiru obbligatorji fl-Istati Membri sabiex jiġi żgurat it-teħid u l-appoġġ b'mod kontinwu. Għal Aktar Informazzjoni Ir-rapport dwar l-implimentazzjoni tal-programmi tal-apikultura L-għasel fl-UE